Toyotan WRC-talli saattaa kilpailla kesällä Suomessa jo ennen Jyväskylän MM-rallia.

Ilta-Sanomien tietojen mukaan Toyota harkitsee osallistumista testimielessä 15. heinäkuuta Tampereen länsipuolella ajettavaan Autoglym-ralliin.

– Se voisi olla meille hyvä testikilpailu, Toyotan tallipäällikkö Tommi Mäkinen sanoi IS:lle.

– En ole kuitenkaan vielä ihan varma siitä. Pitää katsoa, onko siihen aikataulullisesti mahdollisuuksia. Jos on autot ja muu valmius siihen, niin miksei. Täytyy vielä kuitenkin tarkistaa esimerkiksi se, että antavatko FIA:n säännöt meille mahdollisuuden osallistua siihen ja vaikuttaako se testipäiviemme määrään.

Toyotan kaikki kolme suomalaiskuljettajaa sijoittuivat viime sunnuntaina päättyneessä Sardinian MM-rallissa kuuden nopeimman joukkoon. Kesäkuun aikana Toyota-tallin testiohjelma jatkuu Virossa.

– Vähän on saatu auton painoa alemmas. Sen asian kanssa tehdään vielä töitä. Pian saadaan luokiteltua uutta softaa, mikä antaa meille uusia mahdollisuuksia. Myös moottoripuolelle on tulossa jotain piristystä, Mäkinen kertoi kehityskohteista.

Pystyykö Toyotalla voittamaan Suomen MM-rallin heinäkuun lopussa?

– Meillä on ollut aika hyvä auto nopeilla teillä. Se on kulkenut pikkuisen paremmin nopeilla kuin hitaammilla teillä. Kuljettajatkin ovat sanoneet, että auto on hyvän ja vakaan tuntuinen, kun on nopeaa tietä.